SKRIFTLIG FORESPØRGSEL P-1772/00

af Umberto Bossi (TDI) til Kommissionen

(29. maj 2000)

Om: Kompensation og opkrævning af en afgift på basis af ubekræftede oplysninger om mælkeproduktion, som ikke er indberettet til Kommissionen

Den italienske regering har på grundlag af bestemmelser i forordning (EØF) nr. 3950/92(1) sørget for kompensation for mælkeproduktionsårene 1997/98 og 1998/99 og har opgivet større mælkeproduktion end tidligere indberettet til Kommissionen. De italienske myndigheder fastholder, at de ikke vil orientere Kommissionen om oplysningerne igen, før en række igangværende retssager er blevet afgjort. Det fremgår ligeledes, at et stort antal førstegangskøbere, som er forpligtet til både at afgive oplysninger om den månedlige produktion og den samlede årsproduktion, ikke har skrevet under på og derfor ikke bekræftet de ændringer, myndighederne har foretaget i de oprindeligt oplyste produktionstal.

Kan Kommissionen derfor oplyse følgende:

- om beregning af afgiften og opkrævningen heraf på grundlag af hypotetiske produktioner afviger fra de produktionstal, der oplyses til Kommissionen, var i overensstemmelse med gældende bestemmelser;

- om der indgår ulovlige elementer i de italienske myndigheders adfærd, som har udbetalt kompensation på grundlag af oplysninger, som ikke er blevet bekræftet af førstegangskøberne selv;

- handler disse opkøbere legitimt, idet de fratrækker enorme beløb fra deres mælkeproducenter, selv om de ikke selv har bekræftet de ændrede oplysninger som følge af retssagerne;

- om det er legitimt, at de italienske myndigheder opgiver falske produktionstal til Kommissionen, og at de samtidig med at de forbeholder sig ret til at afvente domstolenes afgørelser, inden de indsender oplysninger om de korrigerede data, pålægger producenterne belastende afgifter, som ikke er resultatet af en kompensation baseret på reelle data, men på usikre ikke-bekræftede produktionstal;

- hvilke administrative procedurer har Kommissionen vedtaget endelig at fastlægge for de produktionstal, Italien har indgivet under hensyntagen til forvaltningsdomstolenes domme og for efterfølgende økonomisk regulering af beløbene på det italienske budget, herunder eventuelle sanktioner?

(1) EFT L 405 af 31.12.1992, s. 1.

Svar afgivet på Kommissionens vegne af Franz Fischler

(27. juni 2000)

Selv om anvendelsen af mælkekvoteordningen gav anledning til mange protester i Italien, skal medlemsstaten ifølge EF-bestemmelserne træffe alle de foranstaltninger, der er nødvendige for at sikre, at tillægsafgiften opkræves for de mælkeleverancer, der overstiger den samlede mængde, inden fristerne udløber. Hvis det er tilfældet, skal medlemsstaten opkræve afgiften hos producenterne inden for den fastsatte frist og efter de regler, der er fastlagt af medlemsstaten. Tvister kan ikke udsætte opkrævningen af afgiften hos medlemsstaten. For så vidt angår opkrævning af afgiften hos producenterne, henhører sådanne sager under de italienske domstole. Medmindre andet fremgår af den kontrol, der gennemføres i forbindelse med regnskabsafslutningen, synes de italienske myndigheder derfor at overholde EF-bestemmelserne.

Proceduren for afslutning af regnskaberne for EUGFL tager sigte på at fastslå det nøjagtige beløb af forfaldne afgifter, som de fremgår af de nationale myndigheders og Kommissionens kontrol. Under denne procedure kan der i givet fald fastsættes finansielle korrektioner.